อาคเนย์ฯ ออกประกัน คืนเงิน7%
อาคเนย์ ออกแบบประกันสะสมทรัพย์ใหม่ คืนเงินปีละ 7% พร้อมแคมเปญการตลาดหนุนพันธมิตรด้านประกันทุกช่องทาง
23 ก.ค. 2559

โพสต์ทูเดย์ - อาคเนย์ ออกแบบประกันสะสมทรัพย์ใหม่ คืนเงินปีละ 7% พร้อมแคมเปญการตลาดหนุนพันธมิตรด้านประกันทุกช่องทาง
นายโชติพัฒน์ พีชานนท์ ประธานกรรมการบริหาร อาคเนย์ กลุ่มธุรกิจประกันและการเงิน เปิดเผยว่า บริษัท อาคเนย์ประกันชีวิต ได้ออกกรมธรรม์สะสมทรัพย์ใหม่สำหรับบุคคลทั่วไปภายใต้ชื่อกรมธรรม์“ฉลองครบรอบ 70 ปี อาคเนย์ 70/7” คุ้มครองชีวิตให้กับผู้ถือกรมธรรม์เป็นพิเศษสูงสุดถึง 700% โดยเป็นประกันชีวิตแบบสะสมทรัพย์ จ่ายเบี้ยประกันภัยสั้นๆ 7 ปี คุ้มครองถึงอายุ 70 ปี รับเงินจ่ายคืนทุกสิ้นปีกรมธรรม์ปีละ 7% ของจำนวนเงินเอาประกันภัย ณ วันเริ่มสัญญา และรับความคุ้มครองชีวิตสูงสุดถึง 700% ของจำนวนเงินเอาประกันภัย และยังนำเบี้ยประกันชีวิตไปลดหย่อนภาษีได้สูงสุดถึง 1 แสนบาท 
นอกจากนี้ บริษัทได้จัดกิจกรรมส่งเสริมการตลาดให้ลูกค้าของพันธมิตรทุกช่อง โดยตั้งแต่วันนี้-31 ธ.ค. 2559 ผู้สนใจที่กรอกข้อมูลส่วนตัวเพื่อเช็กเบี้ยประกันผ่านออนไลน์ และลูกค้าที่ซื้อกรมธรรม์กับอาคเนย์ประกันภัยหรืออาคเนย์ประกันชีวิตที่ร่วมรายการ จะได้รับสิทธิลุ้นรับรางวัลโทรศัพท์มือถือรวม 70 รางวัล และสิทธิลุ้นเพิ่ม 2 เท่า เมื่อซื้อผลิตภัณฑ์ประกันภัยรถยนต์ 2+ 3+ และประกันภัยรถยนต์ชั้น 3 หรือรับสิทธิลุ้น 7 เท่า เมื่อซื้อแบบประกันชีวิตสะสมทรัพย์ “ฉลองครบรอบ 70 ปี อาคเนย์ 70/7”